ສະຫະລັດ ເພີ່ມການຮ່ວມມື ດ້ານປ້ອງກັນປະເທດ ກັບເກົາຫຼີໃຕ້
ສະຫະລັດ ແລະເກົາຫຼີໃຕ້ ເອົາທ່າທີ ເພີ່ມການຮ່ວມມື ໃນດ້ານປ້ອງກັນປະເທດ
ສະຫະລັດແລະເກົາຫຼີໃຕ້ໃຫ້ຄຳໝັ້ນສັນຍາວ່າ ຈະສ້າງຄວາມກ້າວໜ້າໃຫ້ແກ່ການກຽມພ້ອມ ໃນການສູ້ລົບຢູ່ໃກ້ໆບໍລິເວນທະເລທີ່ມີການຂັດແຍ້ງກັນກັບເກົາຫຼີເໜືອ ໂດຍເຕືອນວ່າ ການ ຮຸກຮານໃດໆກໍຕາມໂດຍພຽງຢາງແມ່ນຈະບໍ່ຍອມປ່ອຍໃຫ້ມີຂຶ້ນໄດ້ ລັດຖະມົນຕີກະຊວງປ້ອງກັນປະເທດສະຫະລັດທ່ານ Leon Panetta ແລະຄູ່ຕຳແໜ່ງຝ່າຍ ເກົາຫຼີໃຕ້ທ່ານ Kim Kwan-jin ໄດ້ອອກຖະແຫຼງການສະບັບນຶ່ງທີ່ກຸງໂຊລໃນວັນສຸກມື້ນີ້ ທ່ານ Panetta ກ່າວຕໍ່ພວກນັກຂ່າວວ່າ ເກົາຫຼີເໜືອໄດ້ສະແດງໃຫ້ເຫັນເຖິງຄວາມພ້ອມໃນ ການທີ່ຈະທຳການທ້າທາຍເກາະຜິດ ຊຶ່ງຈະເຮັດໃຫ້ປະຊາຊົນທີ່ບໍ່ມີຄວາມຜິດເສຍຊີວິດໄປ ນອກນັ້ນລັດຖະມົນຕີປ້ອງກັນປະເທດທັງ 2 ທ່ານຍັງໄດ້ໃຫ້ຄຳໝັ້ນສັນຍາທີ່ຈະກຳນົດຍຸດທະ ສາດສອງຝ່າຍເພື່ອຮັບມືກັບໄພຂົ່ມຂູ່ຈາກອຳນາດການປົກຄອງທີ່ໂດດດ່ຽວຂອງເກົາຫຼີເໜືອ ພວກທ່ານກ່າວເຖິງໂຄງການກັ່ນທາດຢູເຣນຽມຂອງເກົາຫຼີເໜືອວ່າເປັນໄພຂົ່ມຂູ່ອັນຮ້າຍແຮງ ທີ່ເປີດເສັ້ນທາງທີ 2 ໃຫ້ພຽງຢາງໄປສູ່ການພັດທະນາອາວຸດນິວເຄລຍແລະເພີ່ມຄວາມເປັນ ໄປໄດ້ຫຼາຍຂຶ້ນທີ່ວ່າເທັກໂນໂລຈີໃນການສ້າງອາວຸດນິວເຄລຍຈະຖືກໂອນໄປໃຫ້ພັກຝ່າຍອື່ນ